Doložka finančných, ekonomických, environmentálnych vplyvov, 
vplyvov na zamestnanosť a podnikateľské prostredie

1.	Odhad vplyvov na verejné financie

Na základe článku 5 rozhodnutia EP a Rady č.1622/2006/ES Slovenská republika uverejní výzvu na predkladanie prihlášok na podujatie. V dvojkolovej súťaži a na základe správ výberovej komisie Slovenská republika koncom roka 2008 navrhne jedno mesto, ktoré by sa malo stať Európskym hlavným mestom kultúry v roku 2013. Na základe rozpočtov niektorých bývalých Európskych miest kultúry (Príloha č. 2), Slovenská republika ako účastník projektu vyčlení finančné prostriedky zo štátneho rozpočtu vo výške 25 – 40 miliónov EUR na obdobie rokov 2009 – 2013 na operačné náklady. V tomto návrhu nie sú zahrnuté zdroje na obnovu a rozvoj infraštruktúry. Finančný rámec zároveň slúži na orientáciu slovenským mestám, ktoré sa budú v súťaži uchádzať o titul Európske hlavné mesto kultúry. Celkový finančný odhad bude známy až po ukončení súťaže a výbere jedného mesta a jeho programu s návrhom finančného rozpočtu. Rámcové zabezpečenie príprav SR na podujatie si vyžiada zvýšené finančné požiadavky na štátny rozpočet a na ostatné zložky rozpočtu verejnej správy, ktoré budú kryté v rámci limitov rozpočtu verejnej správy v jednotlivých rokoch. Finančné príspevky v rámci limitu výdavkov schválených pre rozpočtovú kapitolu MK SR na obdobie rokov 2007 – 20013 budú počítať s nákladmi na personálne, technické a finančné zabezpečenie realizácie rámcového zabezpečenia účasti SR na podujatí.
Súčasne sa predpokladá, že Slovenská republika, s cieľom podporiť projekt, bude podporovať synergiu verejných a súkromných finančných prostriedkov. 

2.	Odhad vplyvov na obyvateľstvo, hospodárenie podnikateľskej sféry a iných právnických osôb

Predložený návrh predpokladá vplyv na obyvateľov, hospodárenie podnikateľskej sféry a iných právnických osôb aj v zmysle článku 4 ods. 2 rozhodnutia, kde pokiaľ ide o kategóriu Mesto a občania., program: a) podporuje zapojenie občanov žijúcich v meste a jeho okolí a zvyšuje ich záujem, ako aj záujem občanov zo zahraničia, b) je trvalo udržateľný a je neoddeliteľnou súčasťou dlhodobého kultúrneho a sociálneho rozvoja mesta. Odkaz podujatia a udržateľný vplyv  sa odráža prostredníctvom merateľných efektov: vznik nových štruktúr a  organizácií, budovanie kontaktov, zvýšenie návštevnosti, nové projekty, nové budovy, nová infraštruktúra. Netreba zabudnúť na nemerateľné odkazy: imidž mesta, nadobudnuté skúsenosti, nové výzvy a plány.

3.	Odhad vplyvov na životné prostredie

Predkladaný materiál nepredpokladá vplyv na životné prostredie.

4.	Odhad vplyvov na zamestnanosť

Predkladaný materiál nemá priamy vplyv na zamestnanosť. Zapojenie sa slovenských subjektov do realizácie projektov  v rámci príprav na  podujatie a počas neho, môže mať pozitívny vplyv na rast zamestnanosti v SR. Mesto by malo dbať na kvalitu programu a na dlhodobý dopad, čo si vyžiada zvýšený dopyt po odborníkoch z danej oblasti, dopyt po cudzojazyčnom vzdelávaní pri predpokladanom náraste zahraničného cestovného ruchu. 

5. 	Odhad vplyvov na podnikateľské prostredie

	Predkladaný materiál nemá priamy vplyv na podnikateľské prostredie. Účasť slovenského mesta v súťaži môže mať pozitívny vplyv na rozvoj podnikateľského prostredia v SR a budovanie nových kontaktov najmä v krajinách EÚ.